
”A munkaerő-piaci igényeknek megfelelő szakképzési kínálat kialakítása, a duális szakképzés fejlesztése” című 2014-1-HU01-KA102-000282 számú projekt keretében 2015. június 13. - június 21. között megvalósításra került olaszországi szakmai tanulmányút írásos beszámolója
A beszámolót készítő személy neve: Dr. Szilágyi János
Munkahelye: Magyar Kereskedelmi és Iparkamara
Beosztása: Képzési Igazgató
I. A szakmai, kulturális és szaknyelvi felkészítés
Az egyéni felkészülésemet nagyban segítette a Békés Megyei Kereskedelmi és Iparkamara által az olasz szakképzésről küldött tájékoztató anyag, de CEDEFOP által angol nyelven elkészített szakanyagai is hozzájárultak ahhoz, hogy előzetesen tanulmányozzam a szakképzési rendszer fő vonásait, valamint aktuális kihívásait: Spotlight on VET Italy, Eurydice Italy overiew, VET in Italy short discription 
II. A szakmai tanulmányút során szerzett tapasztalatok:
Olaszország nem tartozik az Európában klasszikusnak számító duális szakképzési rendszerű országok közzé, mint például Németország Ausztria, Svájc, Dánia. Éppen ezért érdekes volt számomra, hogy hogyan reagálnak a szakképzésüket érintő kihívásokra, hiszen 2013-ban a hivatalos EUSTAT szerint az ifjúsági munkanélküliség elérte az igen kritikusnak mondható 36,6%-os arányt, amely azt jelenti, hogy majdnem minden második 20-24 év közötti fiatal munka nélkül van. A tanulmányút során megpróbáltam választ kapni arra a kérdésre, hogy vajon a szakképzés hogyan tudja segíteni a foglalkoztatáspolitika, illetve a gazdaság előtt tornyosuló feladatok megoldását, illetve milyen módon próbál igazodni a szakképzés a munkaerő-piac által megfogalmazott igényekhez. Éppen ezért igyekeztem szintetizálni azokat a tanulságokat, amelyek számomra a legtöbb hozzáadott értéket jelentettek, hiszen minden ország szakképzéséből lehet tanulni, különösen egy latinos szakképzési kultúrával bíró országéból, hiszen itt egy más logika mentén próbálják a foglakoztatás és a gazdaság előtt tornyosuló feladatokat megoldani. Ezáltal saját önismeretünk, szakképzési identitásunk is erősödik, jobban el tudjuk helyezni önmagunkat és talán jobban tudjuk értékelni elért eredményeinket is.

1.  Kiindulásként az Olasz szakképzési rendszerrel kapcsolatos tanulságokat érdemes szemügyre venni. A tankötelezettség korhatára 16 év, amely a 8 osztályos általános iskolát követően belenyúlik a felső középfokú iskolatípusokba, amelynek következtében a 10. osztály befejezéséig tart. Az általános iskola 8 osztályát követően három fő iskolatípussal találkoztunk. Az ötéves gimnázium, a szintén ötéves szakközépiskola, amelynek technikai, illetve szakképzési programjai, programtípusai vannak. A technikai szakirányú program általában a gazdaság és az adminisztráció számára készíti fel a fiatalokat, az ehhez szükséges technológiai felkészültség megteremtésével. A szakképzési szakirány pedig a termelési szektor számára készíti fel a fiatalokat. Mind a két szakirány érettségit és szakképzettséget ad, ISCED 3/A/3B, az EQF szerinti képzettségi szint pedig 4-es. A szakmatanulás zömében iskolai tanműhelyekben, workshop-okban történik, tehát itt lényegében iskolai szakképzési modellről beszélhetünk. Ez a két felső középfokú intézménytípus az oktatási tárca országosan egységes irányítása alá tartozik. Kiemelten fontos célkitűzés, hogy az olasz fiatalok közül minél többen szerezzenek érettségit ebben a két intézménytípusban, amelyet igazol, hogy az idejáró tanulók aránya 80% körül mozog. Fontos tanulság, hogy a három felső középfokú intézménytípusba a  bekerülés a nyolcadik osztály végén letett állami vizsga alapján történik, amely ISCED 2/A-nak, illetve EQF 1-es szintnek felel meg. Van tehát teljesítménymérés, értékelés a nyolcadik osztály végén, amely az alapja a felső középfokba történő bejutásnak. Ennek bevezetése megszívlelendő lenne Magyarországon is.    
A harmadik fő felső középfokú képzési típus pedig régiók által működtetett 3-4 éves szakképzési programok. A Munkaügyi Minisztérium csak a szakképzési programokhoz szükséges országosan egységes keretrendszert adja meg, a konkrét szakképzettségek követelményrendszerének kidolgozása a régiók hatáskörébe tartozik. A régiókban adják ki a szakképzettséget igazoló bizonyítványokat, amely jobban tud igazodni a helyi munkaerő-piaci szükségletekhez, de nem könnyű feladat országosan egységes keretrendszer keretei között tartani a különböző szakképzettségeket. Fő törekvés, hogy lehetőleg minden fiatal 18 éves koráig valamilyen szakképzettséget szerezzen, mert az ifjúsági munkanélküliség csökkentéséhez elengedhetetlen belépő a szakképzettség megszerzése. Ebben az intézménytípusban már találkozunk a munkaalapú tanulással, amelynek aránya a képzési idő 30%-át teszi ki. Munkaalapú tanuláson azonban nem csak vállalati-üzemi gyakorlati képzést értenek, hanem az iskolai tanműhelyben végzett gyakorlati képzést is. Az itt szerzett képzettség ISCED 3/C szintnek felel meg, a 4 éves képzés EQF szintje 4-es, a háromévesé pedig EQF 3-as. A hivatalos angol nyelvű szakirodalomban van egy negyedik típusú felső középfokú képzési forma, amely a duális képzésnek megfelelő tanoncképzésnek felel meg, de erről sem a látogatás során, sem pedig az előadásokon nem tettek említést. Tapasztalataim szerint a munkaalapú szakmatanulási modellel elsősorban az iskolai tanműhelyi, valamint a lazább kötelezettségekkel járó vállalati szakmai tapasztalatszerzést részesítik előnyben.
2.  A magyarországi szakképzés fejlesztési korszerűsítésekkel összehasonlítva látható, hogy Olaszországban az extrém magas ifjúsági munkanélküliség elleni fő csapásirány az iskolázottság és a képzési idő növelése, mivel lehetőleg próbálnak mindenkit 5 évig benntartani az érettségit adó gimnáziumban, illetve a szakközépiskolában (technikai és szakképző programok). Magyarországon a kormány új szakképzés fejlesztési koncepciójában ugyancsak szó van a szakiskola szakközépiskolává fejlesztéséről, amely alanyi jogon biztosítani fogja az érettségihez történő hozzájutást, megszüntetve ez által a szakiskola zsákutcás jellegét. Azonban vélhetően az Olasz szakképzés politikában a vállalati-üzemi érdekeltség, valamint a szorosabb elkötelezettség hiánya miatt a duális szakképzésről nem beszélhetünk. Ebben a tekintetben Magyarországon lényegesen előrébb tartunk. A Rimini kamaránál tett látogatásunk alkalmával kiderült, hogy nincs szakmapolitikai szándék a gazdasági kamarák szakképzési közjogi szerepének megerősítéséről, valamint a duális szakképzési modellnek megfelelő vállalati elköteleződés, szerepvállalás és tanulószerződéses rendszer megerősítésére, országos kiterjesztésére.

3. A gazdasági válság hatása a munkanélküliségre és a szakképzésre is igen figyelemre méltó tanulságokkal szolgált. Rimini és vonzáskörzete Olaszország fejlett régiói között van, mivel a turizmus révén igen jelentős bevételei vannak. Azonban a gazdasági válság hatásait a mai napig nem heverte ki a turizmus, mint húzóágazat és fő bevételi forrás. Hogy csak a méreteket, a turisztikai nagyipart érzékeltessem egy nyári csúcsforgalmi időszakban a több mint 10 km hosszú tengerparti szakaszon közel félmillió strandoló fordul meg. A munkaügyi központban tett látogatásunk alkalmával elmondták, hogy 2009 októbere fekete hónapnak számít a turizmus történetében, mivel csak Riminiben és vonzáskörzetében 7 ezer főről 22 ezer főre növekedett a munkanélküliség, az addigi turista szezon pedig 5 hónapról 2 hónapra zsugorodott. Ez a drámai változás különösen súlyosan érintette a fiatalokat. Elsősorban ők veszítették el állásaikat, de a legnagyobb gond, hogy a frissen végzett szakmunkások, munkatapasztalat hiánya miatt jóval nagyobb arányban nem jutottak munkalehetőséghez. Az Európai Unió által is támogatott ifjúsági garancia vállalási programnak köszönhetően a Rimini munkaügyi központ egy egyéves ifjúsági munka tapasztalatszerzési programot hirdetett meg, amelyben 600 fiatal vett részt. Sok ilyen jó kezdeményezésre lenne szükség a 36,5%-os ifjúsági munkanélküliség kezeléséhez. Nem véletlen, hogy az új Olasz szakképzési reform egyik fő célkitűzése, hogy kötelezővé tegyék a szakmát tanulók számára a vállalati-üzemi gyakorlat megszerzését. További célkitűzés a szakmatanulásban a gyakorlatorientáltság növelése. Ennek a reformprogramnak a fókuszában a jó iskola megteremtése áll. A jó iskola pedig elképzelhetetlen jó tanár nélkül. A jó iskola megteremtése érdekében növelni kívánják az iskolák önállóságát, valamint lehetővé kívánják tenni, hogy a cégek támogatni tudják a szakképző iskolákat, amelyeket az adóból le tudnának írni. Az iskolamenedzserek alkalmazása is a megújulás irányába mutat. Igen pozitív élmény volt egy alapítványi iskola meglátogatása, ahol már tapasztalhattuk ezeket a megújulási törekvéseket. Ebben az iskolában migránsok gyermekei, valamint 19 ország diákjai vesznek részt az iskola által szervezett csereprogramokban. A képzés gyakorlatorientált, mivel kétharmad részben a gyakorlati képzés a meghatározó, amely iskolai tanműhelyben, vagy vállalatnál történik. Az itt tanuló fiatalok 60%-a talál magának munkát a végzést követően, amely döntően a gyakorlatorientáltságnak köszönhető, hiszen ennek révén jelentős munkatapasztalatra tesznek szert. Meglepő volt hallani, hogy az alapítványi iskolában szombaton is van tanítás. 
III. A szakmai tanulmányút szervezése:
Egy ilyen tanulmányút megszervezése komoly előkészületeket igényel, hogy a rendelkezésre álló időkeretből a maximumot lehessen kihozni. A szervezők jól optimalizálták a programokat és ennek révén sikerült egy olyan szakmai portfóliót összeállítani, amely megpróbált a témára koncentrálva teljes keresztmetszetet adni. Fontos, hogy olyan résztvevők kerüljenek kiválasztásra, akik elkötelezettek a tanulást illetően. De nem elég motivált résztvevőket kiválasztani, emellett fontos a közösségépítés is, hiszen ez alapozza meg a szellemi kapacitások kiépítését. Mindezek mellett a kulturált utazási viszonyok biztosítása, valamint szálláselhelyezés egyaránt jó munkafeltételeket teremtett. Jó döntésnek bizonyult az autóbusszal történő utazás, valamint az út közbeni szálláselhelyezés, mivel ez nagyban segítette, hogy kipihenten tudtunk kezdeni, majd teljesíteni az előttünk álló programokat. A fogadó szervezet mindent megtett annak érdekében, hogy tartalmasan, a feladatra koncentráltan aktív résztvevői legyünk a tanulmányútnak, még akkor is, ha ez némi latinos virtuozitással párosult a programszervezést illetően. 
IV. A szakmai tanulmányúttal kapcsolatos elvárásai megvalósultak-e, mit tanult?
Minden tekintetben hasznos volt a tanulmányút, hiszen egy nem klasszikus duális képzési rendszerrel rendelkező országban kísérhettük figyelemmel, hogy működtetik szakképzési rendszerüket. A programok jó portfóliónak bizonyultak, hiszen a szakképzés szereplői, partnerei, különböző aspektusokból megvilágították a szakképzés itteni kihívásait. Az itt szerzett ismereteket, tanulságokat a munkámban jól tudom hasznosítani. A pozitív tapasztalatok közül kiemelném, hogy idehaza bátran vállalni kell a szakiskola szakközépiskolává emelését, hiszen az olasz tapasztalatok megerősítették azt a törekvést, hogy alanyi jogon a lehető legtöbb fiatal számára biztosítani kell az érettségi megszerzését, ezáltal a magyarországi zsákutcás jelleg megszüntetését. Ez természetesen magával hozza az iskolázottság növelését, de a legnagyobb hozadéka az, hogy szélesebb látókörrel és jobb alapkészségekkel rendelkező szakmunkások lesznek Magyarországon. A másik tanulság pedig az, hogy jó iránynak bizonyult Magyarországon a duális szakképzési rendszer kiépítése, hiszen Olaszországban most jutottak arra a következtetésre, hogy növelni kell a gyakorlatorientáltságot és kötelezővé kell tenni a vállalti-üzemi gyakorlatot, hiszen munkatapasztalat szerzés nélkül a fiatalok elhelyezkedési esélyei reménytelenek. Nem véletlenül próbálják az extrém magas 36,6%-os ifjúsági munkanélküliséget különböző munkatapasztalat szerzési programokkal csökkenteni. Hazánkban az elmúlt évek erőfeszítései eredményeként az ifjúsági munkanélküliség aránya 25%-ról 19%-ra csökkent és ezzel az Uniós 22%-os átlag fölé kerültünk, amely nem kis mértékben a duális képzésnek is köszönhető.    
V. Javaslat:
Hasznos útnak bizonyult a Békés Megyei Kamara programja. Érdemes ezt a jövőben is folytatni, hiszen ez által olyan szakképzési szakemberek lesznek Magyarországon, akik széles látókörrel és biztos szakmai kultúrával, intelligenciával végzik mindennapi tevékenységüket. Az európai szakképzési rendszerekben történő eligazodás képessége, a jó szakmai döntések meghozatala közvetetten hozzájárulhat ahhoz, hogy a magyar szakképzés belátható időn belül az európai szakképzés élmezőnyébe tartozzon. Ennek egyik kézzelfogható jele, hogy Magyarország az európai ifjú szakmunkások 2012-es belgiumi, illetve a 2014-es Franciaországi versenyén 25 ország közül a 6. helyen végzett.
Dr. Szilágyi János   
